b"\n_START_ARTICLE_\nJoan Abril i Guanyabens\n_START_SECTION_\nBiografia\n_START_PARAGRAPH_\nFou arquitecte municipal de Tortosa durant 4 etapes entre el mar\xc3\xa7 de 1882 i el juny de 1901 i el principal fundador el 1900 del museu de la ciutat, conegut com a Museu de la Ilercav\xc3\xb2nia on anaven a parar les troballes arqueol\xc3\xb2giques que es feien. Particip\xc3\xa0 en la construcci\xc3\xb3 del Mercat P\xc3\xbablic (inaugurat el setembre de 1887) al costat de l'arquitecte Joan Torras i Guardiola i en el disseny dels eixamples de la ciutat i de l'actual parc municipal Teodor Gonz\xc3\xa1lez (enfront d'aquesta gran zona verda es troba la seva antiga casa). Sens dubte \xc3\xa9s un dels arquitectes hist\xc3\xb2rics m\xc3\xa9s coneguts de la ciutat de Tortosa, juntament amb Pau Mongui\xc3\xb3 i Segura, tot i que la seva obra \xc3\xa9s m\xc3\xa9s aviat classicista que no pas modernista. Joan Abril fou substitu\xc3\xaft per primera vegada en el seu c\xc3\xa0rrec municipal per l'arquitecte tortos\xc3\xad V\xc3\xadctor Beltri i Roqueta (1887-1890)._NEWLINE_Durant molts anys, fins juliol 1926, tamb\xc3\xa9 va ser l'arquitecte del bisbat de Tortosa, redactant diferents projectes de restauracions arreu del territori dioces\xc3\xa0 aix\xc3\xad com treballs per a la Catedral i el Palau episcopal g\xc3\xb2tic de Tortosa, el projecte per al campanar de Xerta l'any 1910, el convent de les M\xc3\xadnimes a M\xc3\xb3ra d'Ebre (1894), etc. Com a arquitecte dioces\xc3\xa0 bast\xc3\xad el Temple de la Reparaci\xc3\xb3 (1903 benedicci\xc3\xb3; carrer de la Merc\xc3\xa8) i la imponent esgl\xc3\xa9sia del Roser (1914) al barri de Ferreries._NEWLINE_Va ser fundador del setmanari regionalista La Veu de la Comarca (despr\xc3\xa9s quinzenal) des del qual va reeditar en fascicles setmanals l'edici\xc3\xb3 de Fidel Fita de l'obra Los Col\xc2\xb7loquis de la insigne ciutat de Tortosa (durant els anys 1906-1908) i va editar el 1905 les Reflecciones sobre los di\xc3\xa1logos de Despuig d'Antoni Gil de Federich. Existeixen exemplars d'aquesta publicaci\xc3\xb3 editada entre 1903 i 1909 a les hemeroteques de la Biblioteca Marcel\xc2\xb7l\xc3\xad Domingo de Tortosa i de l'Arxiu Comarcal del Baix Ebre._NEWLINE_Malalt de diabetis, gr\xc3\xa0cies als seus esfor\xc3\xa7os es va comen\xc3\xa7ar a conrear la soia a Espanya (en aquella \xc3\xa8poca Europa la importava principalment de Manxuria; el 1888 es va comen\xc3\xa7ar a cultivar als Estats Units). El 1918 public\xc3\xa0 al peri\xc3\xb2dic barcelon\xc3\xa8s La Veu de Catalunya els espectaculars resultats del cultiu d'aquesta planta de la familia de les lleguminoses i els seus saludables efectes nutritius._NEWLINE_Un carrer de Tortosa, al barri perif\xc3\xa8ric del Grup del Temple, duu el seu nom en record i homenatge. La seva obra per\xc3\xb2 resta per estudiar adequadament encara avui en dia."